Președintele Klaus Iohannis a anunțat că la începutul săptămânii viitoare va fi desemnat un nou premier. „E destul de clar că ne îndreptăm spre un guvern PNL sau în jurul PNL”, a spus șeful statului. Iohannis a adăugat că e nevoie urgentă de un nou guvern, care să facă bugetul pentru anul viitor, iar discuția despre alegerile parlamentare anticipate să fie reluată după scrutinul prezidențial.

Principalele declarații ale președintelui:

Ieri a trecut moțiunea și a picat guvernul Dăncilă, un guvern eșuat și derutat și este foarte bine așa.

Am convocat prima rundă de consultări.

PSD a confirmat că nu a înțeles nimic din evoluția politică și din dorința românilor. PSD a chiulit de la consultări.

E nevoie să se instaleze urgent un nou guvern, de tranziție, indiferent că vom avea alegeri anticipate sau la termen.

Orice zi în plus cu acest guvern interimar PSD este o zi pierdută pentru români.

Prefer un guvern politic și nu voi căuta altă soluție.

PNL, care a venit primul la consultări, a spus răspicat că PNL e dispus să preia guvernarea, chiar dacă e complicat.

Celelalte formațiuni au afirmat că vor sprjini într-o formă sau alta o altă abordare.

E destul de clar că ne îndreptăm spre un guvern PNL sau în jurul PNL.

E nevoie de un guvern are pregătește un buget pe anul viitor și care închide bugetul pe 2019.

Avertizez PSD să nu cheltuie banii românilor în această fază de interimat.

E nevoie de un guvern urgent, care vine să repare greșelile PSD în economie.

Nu vor exista tăieri de salarii și pensii. Spun acest lucru pentru a contrazice o afirmație mincinoasă a pesediștilor.

Consultările vor fi reluate luni, poate chiar și marți. Luni, cel târziu marți voi desemna un premier.

Nu voi desemna pesediști pentru guvernare.

Alegerile anticipate - am declarat și ieri, personal sunt în favoarea alegerilor anticipate, dar după prezidențiale. Constituția României nu favorizează alegeri anticipate.

Acum avem nevoie de un guvern rapid instalat, iar după alegerile prezidențiale putem relua discuția despre alegerile anticipate.

Klaus Iohannis a avut, vineri, consultări cu partidele parlamentare, în vedere formării unui nou Guvern, după ce Parlamentul a adoptat moțiunea de cenzură prin care i-a fost retrasă încrederea Cabinetului Dăncilă.

Declaraţiile pot fi urmărite pe Digi24 şi digi24.ro.